માત્ર વિપક્ષ જ નહીં પરંતુ ઘણીવાર તો ખુદ કોંગ્રેસને પોતાના બયાનો દ્વારા ‘મણી’ તરીકે ઓળખાતા આ ઐયરે તકલીફમાં મૂકી દીધી છે. જ્યારે ભારતે 2010ની કોમનવેલ્થ ગેમ્સ અને 2014ની એશિયન ગેમ્સ માટે દાવો કર્યો ત્યારે ખેલમંત્રી મણીશંકર ઐયર તરફથી બયાન આવ્યું કે અહીં પૈસા વેડફવા કરતા ભારતમાં સ્પોર્ટ્સ ઈન્ફ્રાસ્ટ્રક્ચર ઉભું કરવામાં વાપરવા જોઈએ. એમની વાત જરાય ખોટી ન હતી પરંતુ એમ કહેવાનો એક સમય હોય જેને મણીશંકર ઐયર ચૂકી ગયા હતા. આ જ કોમનવેલ્થ ગેમ્સના આયોજનમાં મણીશંકર ઐયર વિઘ્નો નાખી રહ્યા હોવાનો આરોપ તે સમયના ખેલમંત્રી અજય માકને વડાપ્રધાન મનમોહન સિંહને એક પત્ર લખીને કર્યો ત્યારે ઐયરે તેનો જવાબ આપતા કહ્યું કે હંસરાજ કોલેજમાં ભણેલા વ્યક્તિ (માકેન)નું અંગ્રેજી આટલું સારું ન જ હોઈ શકે!